Diari Oficial de la Generalitat Valenciana


Sumari del DOGV 2886, del 10-12-1996 (1996/840291)

RESOLUCIÓ de 25 de març de 1996, de la directora general de Qualitat Ambiental sobre declaració d'impacte ambiental.
--------------------------------------------------------------------------------------------------------------------

### Dades del document

Número de DOGV
:   2886

Data del DOGV
:   10-12-1996

Secció del DOGV
:   ALTRES DISPOSICIONS

Número del document
:   1996/840291


Data del document
:   25-03-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 25 de març de 1996, de la directora general de Qualitat Ambiental sobre declaració d'impacte ambiental.  
Vist l'expedient 227/95-AIA referent al projecte d'extracció de terra vegetal en la Partida d'els Suros del terme municipal de Barx, promogut pel Sr. José Mahiques Solanes.  
Vist que el promotor va remetre la documentació, composta pel projecte i l'estudi d'impacte ambiental corresponent a l'activitat d'extracció de terres, indicant que es tramitava la informació pública a l'Ajuntament de Barx en el procediment de sol·licitud de llicència d'activitat.   
Vist que el projecte consisteix en l'extracció d'un volum de 20.160 m3 de terra en una superfície de 7.200 m2 corresponent a les parcel·les 169, 170 i 171 del polígon 2, full 2n de la partida d'els Suros del terme municipal de Barx. Els treballs projectats són el rebaix en 2,80 m. de la cota actual, la neteja de matollars i esbarzers del barranc confrontant per l'est i la construcció d'un muret de formigó en el límit amb ell. Finalitzada l'extracció, es projecta la plantació de fruiters de secà en l'àrea afectada.  
Vist que la informació pública, d'acord amb el certificat expedit per la Secretaria de l'Ajuntament de Barx, es va dur a terme mitjançant un anunci en el Butlletí Oficial de la Província de València núm. 268, de 10 de novembre, de 1995 i no s'hi van presentar al·legacions en el període establert. La dita documentació va ser remesa per la Comissió Provincial d'Activitats Qualificades el dia 22 de febrer de 1996.  
Atès que la descripció i valoració de la vegetació efectuada en l'estudi d'impacte ambiental resulta deficient, ja que els terrenys objecte d'extracció s'inclouen en l'àrea de distribució de l'espècie Silene diclinis. En la visita de camp efectuada no s'ha detectat en les parcel·les ni en el tram de barranc afectat per l'extracció l'existència d'aquesta espècie, encara que s'han pogut observar diversos exemplars als marges dels barrancs situats en les proximitats de les parcel·les objecte d'extracció. D'altra part, al marge sud-oest de la superfície d'extracció es troba un exemplar de port considerable de surera (Quercus suber), espècie a la qual es refereix el topònim de la partida d'els Suros.  
Atès que totes dues espècies vegetals estan incloses en l'Ordre de 20 de desembre de 1985, de la Conselleria d'Agricultura i Pesca sobre protecció d'espècies amenaçades, per la qual cosa resulta necessari adoptar una sèrie de mesures protectores i correctores que en garantisquen la conservació i en especial la de l'espècie Silene diclinis, endemisme exclusivament valencià amb un àrea de distribució geogràfica molt restringida.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atès que l'article 5é de la Llei 2/1989, estableix que correspon a l'òrgan ambiental la declaració d'impacte ambiental dels projectes als quals s'aplique aquesta Llei.  
Atès que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental  
Primer  
Estimar acceptable, des del punt de vista ambiental, sense perjudici de les autoritzacions sectorials que li siguen aplicables, el projecte d'extracció de terra en les parcel·les 169, 170 i 171 del polígon 2 de la partida de Suros del terme municipal de Barx, promogut pel Sr. José Mahiques Solanes, sempre que es realitze d'acord amb la documentació ambiental presentada i amb les següents condicions:  
1) El projecte d'extracció haurà de ser modificat en els següents aspectes:  
1.1) La topografia actual del barranc quedarà inalterada a fi de mantenir les condicions del mitjà adequades per al desenvolupament de l'espècie Silene diclinis. Per a això s'exclourà de l'extracció una franja de 2 m. al marge est de les parcel·les que confronta amb el barranc. En substitució del mur de formigó projectat es perfilaran talussos amb la mateixa inclinació que als marges nord, oest i sud de la superfície d'extracció.  
1.2) En el marge sud-oest de la parcel·la 3 es mantindrà inalterada la superfície compresa, en principi, en un radi de 5 m prenent com a eix el tronc de l'exemplar de surera (Quercus suber) existent. El trànsit cap a la superfície d'extracció es realitzarà amb talussos d'inclinació igual a la projectada per a la resta de marges o, si no n'hi ha, es farà un mur de mamposteria en sec per a evitar la pèrdua de sòl.  
2) Es comunicarà amb suficient antelació al guarda forestal de la zona l'inici de l'activitat de manera que puga confirmar la inexistència de l'espècie Silene diclinis en l'àrea objecte d'extracció.   
3) Es retiraran selectivament els 20 cm. superiors del sòl i s'emmagatzemaran temporalment, en munts en forma de pastera amb una altura no superior a 1,5 m., per a la seua extensió posterior sobre la superfície d'extracció i utilització com a material edàfic adequat per al desenvolupament vegetal.   
4) Finalitzada la fase d'extracció en cadascuna de les parcel·les se simultanejarà l'extracció en la parcel·la següent amb la restauració de l'àrea ja afectada.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 25 de març de 1996.- La directora general de Qualitat Ambiental: Gloria Arnandis Boix.